Ludvig Larsson

Ludvig Larsson (s. 2. lokakuuta 1995 Malmö, Ruotsi) on ruotsalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan keskushyökkääjä, mutta Larsson osaa pelata myös laidassa.
Ura.
Seuraura.
Larsson on Limhamnin kasvatti. Hän siirtyi 14-vuotiaana Malmö Redhawksiin. Hän toimi kaudella 2012–2013 seuran J18-joukkueen kapteenina. Larsson jakoi tehoilla 12+12=24 Malmön sisäisen pistepörssin voiton Tobias Dykin kanssa. Kaudella 2013–2014 hän oli 17 syöttöpisteellään seuran J20-joukkueen paras syöttäjä Matthias Asperupin kanssa.
Kaudeksi 2014–2015 Larsson siirtyi Yhdysvaltoihin NAHL-junioriliigan Lone Star Brahmasin. Hän oli tehoilla 21+34=55 joukkueen toiseksi paras pistemies Sebastian Vidmarin jälkeen. Vuosina 2015–2018 hän kävi Merrimack Collegen yliopistoa. "Junior-vuotenaan" 2017–2018 Larsson jakoi 13 osumallaan joukkueensa sisäisen maalipörssin voiton Brett Seneyn kanssa. He jakoivat Hockey Eastin maalipörssin kymmenennen sijan viiden muun pelaajan kanssa. Kaudeksi 2018–2019 Larsson vaihtoi Pennsylvanian osavaltionyliopistoon.
Viimeisen yliopistokautensa päätteeksi maaliskuussa 2019 Larsson siirtyi amatööritryout-sopimuksella AHL-joukkue Binghamton Devilsiin. Hän pelasi siellä loppukaudella 2018–2019 seitsemän runkosarjaottelua tehopistein 1+1=2. Toukokuussa Larsson teki seuran kanssa vuoden mittaisen jatkosopimuksen. Samana syksynä Larsson osallistui New Jersey Devilsin harjoitusleirille. Hän pelasi kaudella 2019–2020 AHL:ssä 19 runkosarjaottelua tehopistein 1+1=2. Larsson lähetettiin ensimmäisen kerran ECHL-joukkue Adirondack Thunderin vahvuuteen joulukuussa. Hän pelasi myös siellä 19 runkosarjaottelua ja teki niissä tehot 5+8=13.
Kaudeksi 2020–2021 Larsson siirtyi kotimaansa toiseksi korkeimmalle sarjatasolle HockeyAllsvenskan-joukkue Moraan. Hänen seuravalintaansa vaikutti myös se, että Larssonin vanhemmat ja isoäiti asuivat Morassa. Hän nousi joukkueen varakapteeniksi. Larsson teki runkosarjassa 46 ottelussa tehot 20+25=45, joilla hän oli Moran kolmanneksi paras pistemies. Larsson voitti myös joukkueen sisäisen tehotilaston lukemalla +17. Pudotuspeleissä hän teki neljässä ottelussa tehot 1+3=4. Kauden jälkeen huhtikuussa 2021 Mora uutisoi, että Larsson ei jatka seurassa.
Larsson siirtyi kaudeksi 2021–2022 kaksivuotisella sopimuksella SHL-joukkue Rögleen. Hän teki miesten pääsarjadebyyttinsä Mestarien liigan avauskierroksella 26. elokuuta 2021 sveitsiläistä EV Zugia vastaan. Larsson merkittiin Röglen nelossentteriksi laidoilleen Marco Kasper ja Oskar Stål Lyrenäs. Hän sai ottelussa jääaikaa 9.13 minuuttia ja Larssonille merkittiin teholukema –1. Ensimmäisen pääsarjamaalinsa hän teki seuraavassa ottelussa 28. elokuuta 2021 saksalaista EHC Müncheniä vastaan. Larsson sai ottelussa myös syöttöpisteen Marco Kasperin tekemään maaliin. SHL-debyyttinsä hän teki runkosarjan avauskierroksella 11. syyskuuta 2021 vieraissa Örebroa vastaan. Larsson merkittiin Röglen nelossentteriksi laidoilleen Marco Kasper ja Oskar Stål Lyrenäs. SHL-uransa avausmaalin hän teki seitsemännessä ottelussaan 9. lokakuuta 2021 entistä junioriseuraansa Malmö Redhawksia vastaan. Larssonin osuma jäi Röglen 2–1-voittoon päättyneen ottelun voittomaaliksi. Hän pelasi SHL:ssä ensimmäisen kautensa aikana 50 runkosarjaottelua tehopistein 8+9=17 ja 13 pudotuspeliottelua tehopistein 4+3=7. Mestarien liigassa Larsson pelasi 13 ottelua tehopistein 5+9=14, joilla hän oli Röglen paras pistemies ja jakoi sisäisen maalipörssin voiton Adam Tambellinin kanssa. Larsson voitti CHL:n mestaruuden.
Kaudella 2022–2023 Larsson teki SHL:n yhden kauden piste-ennätyksensä tehoilla 15+11=26, joilla hän jakoi Röglen sisäisen maalipörssin toisen sijan Oskar Stål Lyrenäsin kanssa edellään Adam Tambellini sekä sisäisen pistepörssin neljännen sijan Daniel Zaarin kanssa. Kaudeksi 2023–2024 Larsson siirtyi kaksivuotisella sopimuksella Örebrohon.
Larsson siirtyi kaudeksi 2025–2026 vuoden mittaisella sopimuksella SM-liigajoukkue Vaasan Sportiin.
Maajoukkueura.
Larsson on pelannut Ruotsin A-maajoukkueessa kolme ottelua ilman tehopisteitä. Hän sai tililleen ensimmäisen A-maaottelunsa Karjala-turnauksen České Budějovicessa pelatussa avausottelussa Tšekkiä vastaan. Larsson merkittiin Ruotsin 13. hyökkääjäksi.
Muuta.
Larssonin isoveli Alfred pelasi omalla urallaan hyökkääjänä Merrimack Collegen yliopistojoukkueessa kolmena kautena Ludvigin joukkuetoverina. Veljesten isä Carl-Erik Larsson pelasi omalla urallaan hyökkääjänä pudotuspelit mukaan lukien yhteensä 187 Elitserien-ottelua Leksandissa ja Malmössä. Carl-Erikin isä ja veljesten isoisä Per-Erik Larsson oli maastohiihdon 4 x 10 km viestin olympiapronssimitalisti (Cortina d'Ampezzo 1956) ja maailmanmestari (1958).